अनुभव का बार बार चारू से टकरा जाना संयोग नहीं था, वो उसका पीछा कर रहा था
कुछ देर में भीड़ कम हो गई, पर चारू अभी भी अनुभव की शर्ट का कोना पकड़े उसके करीब खड़ी थी।
चारू आज भी लगभग भागती हुई मेट्रो स्टेशन पहुंची। घड़ी की सुई मानो उसे मुंह चिढ़ा रही हो।
"जिस दिन मैं लेट होती हूं उसी दिन ये घड़ी भी तेज भागती है," उसने बड़बड़ाते हुए अपना मेट्रो कार्ड बैग में ढूंढना शुरू किया तो पता लगा वो आज अपना वॉलेट ही घर भूल आई थी।
अब वापस घर जाए तो ऑफिस जाने में और देरी हो जाए, वो ये सोच ही रही थी कि एक आवाज सुन कर वो पलटी, "अरे चारू! तुम यहां कैसे?"
चारू ने मुड़ कर देखा तो उसके स्कूल का साथी अनुभव था। "अब भी पहले जैसा ही दिखता है, बिल्कुल नहीं बदला," चारू ये सब सोच ही रही थी कि अनुभव बोल पड़ा "हेलो, मैडम! भूल तो नहीं गई आप? मैं अनुभव, स्कूल में साथ थे हम, याद आया?"
"हाई अनुभव! कैसे हो, लॉन्ग टाइम नो सी!" चारू ने उत्सुकता व्यक्त करते हुए पूछा।
“मैं तो ठीक हूं, तुम अपनी कहो,” अनुभव ने कहा।
“कुछ नहीं यार, बस ऑफिस के लिए लेट हो गई और देखो ना, वॉलेट भी घर छोड़ आई हूं,” चारु ने उदासी व्यक्त करते हुए कहा।
“मेरे होते हुए परेशान होने की कोई जरूरत नहीं है। यह लो, मेरे पास एक एक्स्ट्रा कार्ड पड़ा हुआ है,” अनुभव ने कार्ड देते हुए कहा।
बातों बातों में ही चारु को पता लगा कि अनुभव भी उसके ऑफिस के बिल्कुल पास में ही जॉब पर है तो वह बहुत खुश हुई और फिर से मिलने की बात करके दोनों अपने अपने रास्ते चल पड़े।
पूरा हफ्ता चारु ऑफिस में इस तरह बिजी हो गई कि अनुभव से हुई उस छोटी सी मुलाकात का उसे एक अंश भी याद नहीं था। अनुभव भी अपने कामों में व्यस्त था।
इस तरह वक्त गुजरता गया, कुछ समय बाद चारु की कंपनी में अनुभव की पोस्टिंग हो गई, पर चारू को इस बात की कोई खबर नहीं थी।
एक दिन जब चारु कैंटीन में बैठ कर खाना खा रही थी तो उसे अनुभव सामने से आता हुआ दिखा।
वो उसे देख कर थोड़ी हैरान हुई। उसने पूछा, "तुम… यहां?"
अनुभव ने मजाक में बोल दिया, "तुम्हारे लिए।"
अनुभव ने भले ही ये मजाक में कहा हो, पर सच तो यही था कि वो स्कूल के दिनों से ही चारु को पसंद करता था। उसने ये जॉब भी चारू की वजह से ही चुनी थी।
अनुभव का हालचाल पूछने के बाद चारु को भी बहुत खुशी हो रही थी। अब अक्सर वो एक दूसरे से टकरा जाते थे, कभी कॉफी मशीन तो कभी प्रिंटिंग मशीन के पास। घर से ऑफिस आना-जाना भी कभी कभी साथ हो जाता था।
एक दिन मौका देख कर अनुभव ने चारू को प्रपोज किया। बता दिया कि वो उसे बचपन से चाहता है। चारू को इस बात का बिल्कुल भी अंदाजा नहीं था इसलिए वो बिना कुछ बोले वहां से चली गई।
अगले दिन जब वो कैंटीन में कॉफी पी रही थी, तो अनुभव उसके सामने आकर बैठ गया और बोला "क्या तुम अपने बचपन के साथी को हमसफर बनाना चाहोगी? या कल की तरह आज भी मुझे कोई जवाब नहीं मिलेगा।"
चारू ने अनुभव के चेहरे के भाव पढ़ लिए थे। वो अक्सर शांत रहने वाला लड़का था, पर आज वो जवाब जानने के लिए उत्सुक था।
कुछ सोचते हुए चारू ने कहा, "अनुभव, मुझे नहीं पता कि मैं तुमसे प्यार करती हूं कि नहीं, पर इतना जानती हूं कि मुझे भी तुम्हारे लिए कुछ महसूस होता है। मैं थोड़ा समय लेना चाहती हूं ताकि समझ सकूं कि मेरे दिल में क्या है।" अपनी बात कहकर चारू कैंटीन से चली गई।
शाम को जब चारू घर जा रही थी, तो देखा आज भीड़ बहुत थी। जल्दी जल्दी में वो जनरल कोच में चढ़ गई। जैसे तैसे आज वो मेट्रो में घुसी थी।
थोड़े देर में जब मेट्रो चलने लगी तो चारू खुद को संभाल नहीं पाई। वो पीछे की तरफ गिरने ही वाली थी कि किसी ने उसे गिरने से बचा लिया।
उसने मुड़ कर देखा तो अनुभव उसके पीछे ही खड़ा था।
“थैंक यू!” खुद को संभालते हुए चारू ने कहा।
"तुम ठीक रहो बस, बाकी क्या ही चाहिए," अनुभव हर हाल में उसे खुश देखना चाहता था।
मेट्रो में इतनी भीड़ थी कि दोनों बार बार एक दूसरे से टकरा जाते। चारू सब कुछ भुला कर अनुभव के करीब होने को महसूस कर रही थी।
दोनों इतने करीब खड़े थे कि उन्हें एक दूसरे के दिल की धड़कन सुनाई दे रही थी। इस बीच कई बार जाने अनजाने में चारू ने अनुभव के सीने पर हाथ रख दिया और अनुभव ने चारू की कमर पकड़ कर उसे गिरने से बचाया।
कुछ देर में भीड़ कम हो गई, पर चारू अभी भी अनुभव की शर्ट का कोना पकड़े उसके करीब खड़ी थी।
इस पर चारू को छेड़ते हुए अनुभव बोला, "वैसे भीड़ कम हो गई है मैडम! आप चाहें तो शर्ट छोड़ सकती हैं। अगर इतनी पसंद आ गई है तो कोई बात नहीं।"
इस पर चारू ने भी शरारती अंदाज में कहा, "वो क्या है न कि शर्ट वाला पसंद आ गया है।"
अनुभव ये सुन कर मानो सातवें आसमान पर था। उसने झट से चारू का हाथ पकड़ते हुए पूछा, "क्या सच में तुम्हें मैं पसंद हूं?"
चारू ने उसकी आंखों में देखते हुए कहा, “हां, मुझे तुम पसंद हो! बस मैं ही नहीं समझ पाई थी। तुम स्कूल के दिनों से मुझे पसंद करते हो ये बात भी मुझे पता थी, पर कभी सोचा नहीं इस बारे में।"
कुछ देर बाद मेट्रो से उतर कर दोनों घर की तरफ चल दिए। रात में चारू ने जब अनुभव को फोन किया तो वह थोड़ा परेशान लग रहा था। चारू ने पूछा तो उसने कुछ नहीं बताया।
अगली सुबह अनुभव ऑफिस भी नहीं आया तो चारू ने कॉल किया, पर कोई जवाब नहीं मिला। शाम को ऑफिस के बाद चारू ने अनुभव के घर जाने का सोचा। जब वो उसके घर पहुंची तो पता चला कि अनुभव कल रात ही बैंगलौर चला गया है।
निराश हो कर चारू घर वापस आ गई। उसे बहुत बुरा लग रहा था कि अनुभव ने उसे ये बताना भी जरूरी नहीं समझा।
कुछ दिन बाद जब अनुभव वापस आया तो चारू उससे रूठी हुई थी। जब अनुभव उससे मिला तो उसने सारी बातें चारू को समझाते हुए कहा, "मैं जानता हूं, तुम मुझ से बहुत गुस्सा हो। पर मैंने तुम्हें एक बात नहीं बताई थी कि ये जॉब मैंने तुम्हारी वजह से की है। तुम यहां काम करती थी इसलिए मैंने भी अप्लाई कर दिया। तो तुम ये समझ सकती हो कि मैं तुम्हें कितना प्यार करता हूं।"
“वो सब तो ठीक है, पर तुम बिना बताए बैंगलौर क्यों चले गए थे?” चारू ने मुंह बनाते हुए पूछा।
"मेरे बड़े भाई बैंगलौर रहते हैं। उनके बेटे की तबियत बहुत खराब थी तो मुझे अचानक जाना पड़ा। सॉरी मैं बता नहीं पाया, पर आगे से ऐसा नहीं होगा। वैसे तुम मिस कर रही थी मुझे?" अनुभव ने चारू का दिल टटोलते हुए पूछा।
चारू कुछ नहीं बोल पाई। बस अनुभव की शर्ट का कोना पकड़ लिया। उसकी आंखें भर आईं।
अनुभव ने चारू को गले लगा लिया।
चारू ऐसा महसूस कर रही थी मानो उसे पूरी दुनिया मिल गई।
- हेमा कांडपाल 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें